《集凭虚阁十二韵》
明代·区怀年

高阁倚苍穹，烟霄四望同。地连宣圣宅，山接梵王宫。

野色嚣尘宣，江光眇霭中。午凉生几席，晴旭护窗栊。

丽泽宜嘉侣，清裁识化工。蕙香凝缟带，松液沁郫筒。

思越昆崙表，情飞渤澥东。素琴归雅奏，华发任飘蓬。

钟阜形如盖，台城势似弓。雁行分浦落，虫语入秋空。

皛皛通衢陌，森森际谷丛。泠然无不可，飙忽御长风。

作者简介：区怀年，字叔永。高明人。大相仲子。明熹宗天启元年(一六二一)贡生，任太学考通判。明思宗崇祯九年（一六三六）入都候选，以内艰回籍，后授翰林院孔目。归卧云石，学赤松游，日以赓和撰述为事。著有《玄超堂藏稿》、《击筑吟》诸集。清光绪《高明县志》卷一三有传。